**ผู้ว่าฯสมุทรสงคราม เป็นประธานปล่อยเรือตรวจการคุ้มครองแรงงานในเรือประมงทะเลขอความร่วมมือบังคับใช้กฎหมายอย่างเคร่งครัด**

วันนี้ (15 พ.ย.62) เวลา ๐๖.๐๐ น. นายชรัส บุญณสะ ผู้ว่าราชการจังหวัดสมุทรสงคราม เป็นประธานปล่อยเรือตรวจการคุ้มครองแรงงานในเรือประมงทะเล ณ ท่าเรือวัดช่องลม ตำบลบ้าน ปรก อำเภอเมืองสมุทรสงคราม โดยมีนายนิสัย สุขระ สวัสดิการและคุ้มครองแรงงานจังหวัดฯ กล่าวรายงาน พร้อมด้วยนายวีรัส ประเศรษโฐ รองผู้ว่าราชการจังหวัด ,พันเอกจิระโรจน์ กองวารี รอง ผอ.รมน.จังหวัด หน่วยงานในสังกัดกระทรวงแรงงาน ประมงจังหวัดสมุทรสงคราม,พัฒนาสังคมและความมั่นคงของมนุษย์จังหวัดสมุทรสงคราม,ตำรวจภูธรจังหวัดสมุทรสงคราม ตำรวจตรวจคนเข้าเมือง ประชาสัมพันธ์จังหวัดฯ ศูนย์ควบคุมการเข้า-ออกเรือประมง ซึ่งเป็นคณะทำงานศูนย์บริหารจัดการแรงงานภาคประมงจังหวัดสมุทรสงคราม

ผู้ว่าราชการจังหวัดสมุทรสงคราม กล่าวว่า วันนี้มีการบูรณาการหลายภาคส่วนที่เกี่ยวข้องลงพื้นที่ ออกตรวจเรือประมงทะเลในพื้นที่น่านน้ำจังหวัดสมุทรสงคราม เพื่อตรวจสภาพการจ้าง,สภาพการทำงาน การคุ้มครองแรงงานในงานประมงทะเลและการป้องกันและปราบปรามการค้ามนุษย์ด้านแรงงานในกิจการประมงทะเลและกิจการที่เกี่ยวข้อง มิให้ตกเป็นเหยื่อการค้ามนุษย์ด้านแรงงาน โดยบังคับใช้กฎหมายอย่างเคร่งครัด ด้านการประมงนับว่าเป็นเศรษฐกิจสำคัญของจังหวัดสมุทรจังหวัดสมุทรสงครามด้วย

ปัจจุบันจังหวัดสมุทรสงครามมีเรือประมง จำนวน 400 ลำ ลูกจ้าง 3,896 คน แยกเป็นแรงงานไทย 926 คน แรงงานต่างด้าว 2,970 คน ทั้งนี้จากการตรวจยังไม่พบมีการทำผิดแต่อย่างใด ซึ่งเรือแต่ละเรือพร้อมมีเอกสารให้ตรวจสอบอย่างสะดวกเห็นได้ว่าเรือทุกลำปฏิบัติให้ถูกต้องตามกฎหมาย